VENDIM

Nr. 44, datë 2.9.2026

PËR DISA NDRYSHIME NË RREGULLOREN “PËR KRAHASUESHMËRINË E TARIFAVE TË LIDHURA ME LLOGARITË E PAGESAVE DHE PËR SHËRBIMIN E TRANSFERIMIT TË LLOGARIVE TË PAGESAVE”
Në bazë dhe për zbatim të nenit 12, shkronja “a”, dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; të nenit 53, pika 4, nenit 55, pika 1, shkronja “e”, dhe të neneve 124 dhe 126, të ligjit nr. 9662, datë 18.12.2006, “Për bankat në Republikën e Shqipërisë”, të ndryshuar; dhe të ligjit nr. 55/2020, datë 30.4.2020, “Për shërbimet e pagesave”; me propozimin e Departamentit të Mbikëqyrjes, Këshilli Mbikëqyrës i Bankës së Shqipërisë,

VENDOSI:

1. Në rregulloren “Për krahasueshmërinë e tarifave të lidhura me llogaritë e pagesave dhe për shërbimin e transferimit të llogarive të pagesave”, miratuar me vendimin e Këshillit Mbikëqyrës nr. 59, datë 21.12.2022, e ndryshuar, të bëhen ndryshimet e mëposhtme:

a) Në nenin 1, bëhen ndryshimet e mëposhtme:

i. në fund të shkronjës “b”, hiqet togfjalëshi “si dhe”;

ii. pas shkronjës “c”, shtohet shkronja “d” me përmbajtjen e mëposhtme:

“d) përcaktimi i rregullave mbi transparencën e tarifave për këmbimin e monedhës përkundrejt lekut, për pagesat kombëtare dhe pagesat ndërkufitare me shtetet e Bashkimit Evropian”;

b) Pas nenit 18, shtohet kreu V dhe nenet 18/1, 18/2 dhe 18/3, si pjesë përbërëse e kreut V, me përmbajtjen e mëposhtme:
“KREU V

KËRKESA MBI TRANSPARENCËN E TARIFAVE PËR KËMBIMIN E MONEDHËS PËRKUNDREJT LEKUT, PËR PAGESAT KOMBËTARE DHE PAGESAT NDËRKUFITARE ME SHTETET E BASHKIMIT EVROPIAN
Neni 18/1

Tarifat e këmbimit të monedhës të lidhura me transaksionet me kartë

1. Ofruesit e shërbimeve të pagesave dhe palët që ofrojnë shërbime të këmbimit të monedhës në një ATM ose në pikën e shitjes (POS), siç përcaktohet në nenin 52, pika 2, të ligjit “Për shërbimet e pagesave”, lidhur me kërkesat e informacionit mbi tarifat e këmbimit të monedhës dhe kursin e zbatueshëm të këmbimit, siç përcaktohet në nenin 38, pika 1, shkronjat “c” dhe “ç”, nenin 45, shkronja “c”, dhe në nenin 52, pikat 2 dhe 3, të ligjit “Për shërbimet e pagesave”, duhet të shprehin tarifat totale të këmbimit të monedhës, si përqindje shtesë (mark-up) mbi kursin e këmbimit më të fundit të disponueshëm, të publikuar nga Banka e Shqipërisë. Kjo vlerë në përqindje (mark-up) duhet t’i njoftohet paguesit para inicimit të transaksionit të pagesës.

2. Ofruesit e shërbimeve të pagesave, gjithashtu, duhet të publikojnë mark-up e referuar në pikën 1 të këtij neni, në një mënyrë që të jetë e kuptueshme, lehtësisht e aksesueshme, e vendosur në një platformë elektronike gjerësisht të disponueshme dhe lehtësisht të aksesueshme.

3. Përveç informacionit të parashikuar në pikën 1 të këtij neni, një palë që ofron shërbimin e këmbimit të monedhës në një ATM ose në pikën e shitjes (POS) duhet t’i sigurojë paguesit informacionin e mëposhtëm, para inicimit të transaksionit të pagesës:

a) shumën që do t’i paguhet përfituesit në monedhën e përdorur nga përfituesi;

b) shumën që do të paguhet nga paguesi në monedhën e llogarisë së paguesit.

4. Një palë që ofron shërbimin e këmbimit të monedhës në një ATM ose në pikën e shitjes (POS) duhet të shfaqë qartë informacionin e përmendur në pikën 1 të këtij neni, në ATM ose në pikën e shitjes (POS).
Përpara inicimit të transaksionit të pagesës, ajo palë duhet, gjithashtu, të informojë paguesin mbi mundësinë e kryerjes së pagesës në monedhën e përdorur nga përfituesi dhe kryerjen në vijim, të këmbimit të monedhës nga ofruesi i shërbimeve të pagesave të paguesit.

Informacioni i parashikuar në pikat 1 dhe 3 të këtij neni duhet, gjithashtu, t’i vihet në dispozicion paguesit me një mjet të qëndrueshëm komunikimi, pas inicimit të transaksionit të pagesës.

5. Ofruesi i shërbimeve të pagesave të paguesit duhet t’i dërgojë paguesit, pa vonesa të panevojshme, një mesazh elektronik me informacionin e parashikuar në pikën 1 të këtij neni, për çdo kartë pagese që i është lëshuar paguesit prej tij dhe që është e lidhur me të njëjtën llogari, pasi ofruesi i shërbimeve të pagesave të paguesit të ketë marrë një urdhër pagese për tërheqje fondesh në një ATM, ose për një pagesë në pikën e shitjes (POS), e cila është e denominuar në Lek, monedhë e ndryshme nga monedha e llogarisë së paguesit.  

Pavarësisht sa parashikohet në këtë pikë, një mesazh i tillë duhet të dërgohet një herë në muaj, kur ofruesi i shërbimeve të pagesave të paguesit merr një urdhër pagese të denominuar në Lek, nga paguesi.

6. Ofruesi i shërbimeve të pagesave dakordëson me përdoruesin e shërbimeve të pagesave mbi kanalin ose kanalet e komunikimit elektronik gjerësisht të disponueshëm dhe lehtësisht të aksesueshëm, përmes të cilave ofruesi i shërbimeve të pagesave do të dërgojë mesazhet elektronike të parashikuara në pikën 5 të këtij neni. 

Ofruesi i shërbimeve të pagesave duhet t’u ofrojë përdoruesve të shërbimeve të pagesave mundësinë për të zgjedhur të mos marrin mesazhet elektronike të parashikuara në pikën 5 të këtij neni.

Kur përdoruesi i shërbimeve të pagesave nuk është konsumator, ofruesi i shërbimeve të pagesave dhe përdoruesi i shërbimeve të pagesave mund të bien dakord që pikat 5 dhe 6 të këtij neni të mos zbatohen tërësisht ose pjesërisht.

7. Informacioni i parashikuar në këtë nen duhet të ofrohet pa pagesë, si dhe në një mënyrë neutrale dhe të plotë.

Neni 18/2

Tarifat e këmbimit të monedhës të lidhura me transfertat e kreditit

1. Kur shërbimi i këmbimit të monedhës ofrohet nga ofruesi i shërbimeve të pagesave të paguesit në lidhje me një transfertë krediti, siç përcaktohet në nenin 5, pika 48, të ligjit “Për shërbimet e pagesave”, e cila iniciohet direkt nëpërmjet internetit (online), duke përdorur faqen e internetit ose aplikacionin mobile banking të ofruesit të shërbimeve të pagesave, ofruesi i shërbimeve të pagesave, në përputhje me nenin 38, pika 1, shkronjat “c” dhe “ç”, dhe nenin 45, shkronja “c”, të atij ligji, duhet të informojë paguesin mbi tarifat e përllogaritura për shërbimin e këmbimit të monedhës përkundrejt lekut, në lidhje me transfertën e kreditit, në një mënyrë të qartë, neutrale dhe të plotë, para inicimit të transaksionit të pagesës. 

2. Para inicimit të transaksionit të pagesës, ofruesi i shërbimeve të pagesave duhet t’i komunikojë paguesit shumën totale të transfertës së kreditit të përllogaritur në monedhën e llogarisë së paguesit, duke përfshirë çdo tarifë të transaksionit dhe çdo tarifë të këmbimit të monedhës, në një mënyrë të qartë, neutrale dhe të plotë. Ofruesi i shërbimeve të pagesave, gjithashtu, duhet të komunikojë shumën e përllogaritur që do t’i transferohet përfituesit në monedhën e përdorur nga përfituesi.

Neni 18/3

Masat për lehtësimin e automatizimit të pagesave

1. Ofruesi i shërbimeve të pagesave, kur është e zbatueshme, duhet t’i komunikojë përdoruesit të shërbimeve të pagesave IBAN-in e përdoruesit të shërbimeve të pagesave dhe BIC-un e ofruesit të shërbimeve të pagesave, siç parashikohet në rregulloren 26/2022, “Për strukturën dhe përdorimin e numrit ndërkombëtar të llogarisë së pagesës” dhe në rregulloren 21/2024, “Për përcaktimin e kërkesave për transfertat e kreditit dhe të debitimit direkt në euro”, e ndryshuar.

Kur është e zbatueshme, ofruesi i shërbimeve të pagesave duhet të tregojë IBAN-in e përdoruesit të shërbimeve të pagesave dhe BIC-un e ofruesit të shërbimeve të pagesave në ekstraktin e gjendjes së llogarisë ose në një aneks të saj.

Ofruesi i shërbimeve të pagesave i vë në dispozicion përdoruesit të shërbimeve të pagesave informacionin e kërkuar sipas kësaj pike, pa pagesë.

2. Ofruesi i shërbimeve të pagesave mund të aplikojë tarifa shtesë, përveç atyre të aplikuara në përputhje me nenin 4/1, pika 1, të rregullores 21/2024, “Për përcaktimin e kërkesave për transfertat e kreditit dhe të debitimit direkt në euro”, e ndryshuar, ndaj përdoruesit të shërbimeve të pagesave, kur ky i fundit i kërkon ofruesit të shërbimeve të pagesave të ekzekutojë një pagesë SEPA pa komunikuar IBAN-in dhe BIC-un përkatës për llogarinë e pagesave në shtetin tjetër anëtar në SEPA. 

Tarifat e përmendura në këtë pikë duhet të jenë të përshtatshme, në përputhje me kostot dhe të dakordësuara midis ofruesit të shërbimeve të pagesave dhe përdoruesit të shërbimeve të pagesave. Ofruesi i shërbimeve të pagesave duhet ta informojë përdoruesin e shërbimeve të pagesave për shumën e tarifave shtesë brenda një kohe të arsyeshme, përpara se përdoruesit t’i lindin detyrime për zbatimin e tyre.”;

c) kreu V “DISPOZITA TË FUNDIT” rinumërtohet si kreu VI.

3. Ngarkohen ofruesit e shërbimeve të pagesave me zbatimin e këtij vendimi.
4. Ngarkohet Departamenti i Mbikëqyrjes me ndjekjen e zbatimit të këtij vendimi.

5. Ngarkohen Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.

Ky vendim hyn në fuqi në datën 1 janar 2028.
KRYETAR 

Gent Sejko
